અમદાવાદ: શહેરના પૂર્વ વિસ્તાર એ‍વા ખોખરામાં કુખ્યાત ગુનેગાર કરમણ ઉર્ફે કમા રબારી અને તેના અન્ય ભાઈઓના શારીરિક માનસિક ત્રાસથી રવિવારે રાત્રે મણિનગરનાં એક યુવાન વેપારીએ આપઘાત કરી લીધો હતો. પેરોલ જમ્પના માથાભારે આરોપીના ત્રાસથી આપઘાત કરનાર મૃતક વેપારીના પિતાએ આ અંગે ત્રણેય ભાઈ વિરુદ્ધ સાબરમતી રિવરફ્રન્ટ વેસ્ટ પોલીસ સ્ટેશનમાં ફરિયાદ નોંધાવી છે. જોકે આવા કુખ્યાત ગુનેગાર હજુ સુધી પોલીસ પકડથી દૂર છે. મૃતક રવિ શાહે પોતાની અંતિમ ચિઠ્ઠીમાં લખ્યું હતું કે ‘બે હાથ જોડીને મદદ માગું છું કમો અને કમાના ગુંડાથી મારા ઘરવાળાને બચાવજો, ન્યાય અપાવજો.’ આટલું જ નહીં તેણે મુખ્યપ્રધાન તેમજ વડા પ્રધાનનો પણ ઉલ્લેખ કરી અને આવાં માથાભારે તત્ત્વોથી બચાવવા કહ્યું હતું.